b'\n_START_ARTICLE_\nGrad Motnik\n_START_SECTION_\nZgodovina\n_START_PARAGRAPH_\nGrad so zgradili Motni\xc5\xa1ki gospodje oziroma je bil rodni grad vitezov Motni\xc5\xa1kih. Pisni viri grad prvi\xc4\x8d omenjajo 1340 kot "vest ze Moetnik"; leta 1430 kot "turn zu Mottnikh", leta 1564 pa kot "gschloss". Postavljen je bil  zaradi varnej\xc5\xa1ega prehoda  skozi Tuhinjsko dolino. Tudi Valvasor omenja, da je bil dedna last Motni\xc5\xa1kih gospodov, ki pa so v 15. stoletju izumrli. Grad in gospostvo s trgom je tako pripadlo de\xc5\xbeelnemu knezu ali  Habsbur\xc5\xbeanom, ki so ga najprej zastavili  gospodom Ptujskim , nato pa plemi\xc4\x8dem Gallom. Po letu 1564 so bili lastniki: Janez Haldenberger iz Hrastovca, gospodje Lambergi, Hallensbergi, ter Janez in Ludvik pl. Sauerja. Po letu 1584 do 1608 je bil lastnik Gregor Zurler, ki ga je navedenega leta prodal Zofiji pl. Apfaltrer. Podobo iz srede 17. stoletja nam je ohranil Valvasor. Slika ka\xc5\xbee grad z obzidjem._NEWLINE_Grad je leta 1760 pogorel, vendar so ga popravili. Sorodniki Apfaltrerjev, Scarlichiji oz. Bardariniji so ga opustili in pustili propasti. Gospostvo pa so konec 18. stoletja prodali ve\xc4\x8d deset kmetom, razru\xc5\xa1en grad pa je leta 1834 kupil Matev\xc5\xbe Kri\xc5\xbenik.\n_START_SECTION_\nGrad danes\n_START_PARAGRAPH_\nRazvaline gradu le\xc5\xbee na gri\xc4\x8du nad Motnikom. Grajski kompleks sestavljata dva dela. Jugozahodni del ima v tlorisu ohranjen razpored prostorov. V severozahodnem delu pa so vidni ostanki okroglega stolpa. Med obema deloma razvalin je neizrazit obrambni jarek.'